**«Кыргыз Республикасынын айрым мыйзам актыларына («Кыргыз Республикасындагы ички соода жөнүндө» Кыргыз Республикасынын Мыйзамына, Кыргыз Республикасынын Укук бузуулар жөнүндө кодексине)** **өзгөртүүлөрдү киргизүү жөнүндө» Кыргыз Республикасынын Мыйзамынын**

**маалымкат-негиздемеси**

1. **Максаты жана милдеттери**

«Кыргыз Республикасынын айрым мыйзам актыларына («Кыргыз Республикасындагы ички соода жөнүндө» Кыргыз Республикасынын Мыйзамына, Кыргыз Республикасынын Укук бузуулар жөнүндө кодексине) өзгөртүүлөрдү киргизүү жөнүндө» Кыргыз Республикасынын Мыйзам долбоорунун (мындан ары – Мыйзам долбоору) максаты - Кыргыз Республикасынын ички соодасын өнүктүрүү, азык-түлүк жактан көз карандысыздыгын бекемдөө, азык-түлүк коопсуздугун жана акыйкат атаандаштык чөйрөсүн камсыз кылуу болуп саналат.

1. **Баяндоочу бөлүгү**

Мыйзам долбоору төмөнкүлөрдү ишке ашыруу максатында иштелип чыккан:

- КР Президентинин 2022-жылдын 8-февралындагы ПЖ № 25 «Кыргыз Республикасынын агроөнөр жай комплексин өнүктүрүү боюнча чаралар жөнүндө» Жарлыгынын 1-пунктунун 20, 23 жана 25-пунктчаларын;

- өлкөнүн айыл чарбасындагы азык-түлүк коопсуздугун жана тамак-аш менен камсыздоого, азык-түлүк көз карандысыздыгын бекемдөөгө багытталган, «2018-2040-жылдары Кыргыз Республикасын өнүктүрүүнүн улуттук стратегиясында» каралган калк үчүн азык-түлүктүн накталай жана экономикалык жеткиликтүүлүгүн көздөгөн мамлекеттик саясатты.

ϴлкөнүн азык-түлүк коопсуздугун камсыздоо ата мекендик азык-түлүк товарларынын өндүрүшүн өнүктүрүү менен тикелей байланыштуу, андыктан бүгүнкү күндө ата мекендик өндүрүүчүлөрдүн кызыкчылыктарын ар тараптуу колдоого алуу үчүн артыкчылыктуу шарттарды түзүү өтө маанилүү.

Ата мекендик продукцияны сатуунун жеткиликтүүлүгү ата мекендик өндүрүштүн өсүүсү жана кеңейүүсү үчүн башкы звено болуп саналат, жөнөкөйлөтүп айтканда, «соода-сатык жок болсо – өндүрүш да жок». Соода тармактары – бул ата мекендик өндүрүүчүлөр үчүн, ошондой эле өз продукциясын Кыргыз Республикасына экспорттоп жатышкан чет өлкөлүк компаниялар үчүн да сатып өткөрүүнүн негизги каналы. Бирок жаңыдан иштеп баштаган ата мекендик азык-түлүк товарларын өндүрүүчүлөр үчүн соода тармактары бүгүнкү күндө өнүгүүнүн катализатору эмес, зыян келтирүүчү фактору болуп саналат. Айрым учурларда соода тармактары азык-түлүк товарларын өндүрүү чөйрөсүндөгү стартаптар үчүн иштин баштапкы мезгилинде жана коммерциялаштыруу этабында жаңы ата мекендик өндүрүштүк компанияларды жок кылуучу негизги тоскоолдук болушат. Соода тармактары сунуштаган келишимдер өтө оор жана катаал. Ири соода тармактарынын типтүү келишимдерине ылайык, ата мекендик азык-түлүк товарларын өндүрүүчүлөргө карата колдонулуучу төмөнкүдөй фактор-шарттар белгиленет:

1. Соода тармагы менен келишим түзүү үчүн ата мекендик азык-түлүк товарларын өндүрүүчү «кирүү бонусун» - товарды соода тармагынын ассортиментине кошуу үчүн төлөнүүчү сумманы төлөөгө милдеттүү. Иш жүзүндө «кирүү бонусу» товар-продуктунун ар бир аталышы үчүн 40 миң сомдон жогору сумманы түзөт.

2. Соода тармагы менен келишим түзүлгөндөн кийин, ата мекендик азык-түлүк товарларын өндүрүүчү ай сайын маркетинг жыйымын төлөп турууга милдеттүү. Анын баасы ар бир сатылган товардын суммасынын 15%ына чейин жетет. Төлөмдүн бул түрү соода тармактары тарабынан таңууланган төлөм экендигин, ошол эле учурда ата мекендик өндүрүүчүлөр соода тармагынын маркетингине муктаж эместигин белгилеп коюу керек.

3. Көз каранды шарттардагы келишимдердин натыйжасында, 7ден 40%га чейинки азык-түлүк товарлары, атап айтканда, тез бузулуучу продукция соода тармагы тарабынан ата мекендик азык-түлүк товарларын өндүрүүчүлөргө кайтарылып берилет. Товарды утилдештирүү жана өтүп кеткен мөөнөт үчүн чыгымдар ата мекендик товар өндүрүүчүнүн мойнуна түшөт.

4. Товар үчүн төлөө мөөнөтү узакка чейин созулуп, кечиктирилип жүргүзүлгөндүктөн, бул, иш жүзүндө, ата мекендик товар өндүрүүчүлөрдүн кызыкчылыктарына зыян келтирген соода тармактарын пайызсыз насыялоо болуп саналат.

5. Мерчандайзинг – товарларды жайгаштыруу, соода текчелери, муздаткычтар, тиешелүү персонал ата мекендик өндүрүүчүнүн эсебинен төлөнөт.

6. Эгерде ата мекендик товар өндүрүүчү соода тармагынан текшерүү жана салыштыруу максатында кампадагы калган товарлар тууралуу маалымат сураса, соода тармагы кампадагы калдыктар жөнүндө маалымат үчүн болжол менен 10 миң сомдук төлөмдү талап кылат, ошондой эле товарлардын сатылышы боюнча талдоо үчүн 15 миң сом төлөнөт.

7. Товар жеткирилбей, кечиккендиги үчүн, товардын сапаты бузулгандыгы үчүн, анын таңгактарынын бузулгандыгы үчүн, өндүрүүчүнүн товар берүү шарттары өзгөргөндүгү үчүн соода тармагы айып пулдарды салып, акча кармап калат, мындай көрүнүштөр соода тармагы ата мекендик өндүрүүчүдөн сатуу үчүн кабыл алган товардын сатылган суммасынын 12%ына чейин жетүүсү мүмкүн.

8. Соода тармактары ата мекендик өндүрүүчүлөрдү «ретро-бонустарды» - бир айда сатылган товардын жалпы суммасынан комиссия (сыйакы) төлөөгө мажбурлайт. Ата мекендик өндүрүүчүлөргө карата ретро-бонустардын өлчөмдөрү 20%га чейин жетет жана бирдей категориядагы товар өндүрүүчүлөр үчүн бул теңчилик болуп саналбайт, башкача айтканда, бирдей эмес шарттар орун алган.

Ушуну менен бирге, соода тармактары жогоруда аталган төлөмдөрдөн тышкары, ата мекендик азык-түлүк товарларын өндүрүүчүлөрдүн товарына өздүк наркына кошулуучу 36%га чейинки соода үстөгүн белгилей тургандыгын белгилөө маанилүү. Демек, соода тармактары өзүнүн кирешелерин сода үстөгүнүн жана ата мекендик өндүрүүчүлөргө кошумча таңууланган төлөмдөрдүн эсебинен табат, ошол эле учурда, ата мекендик азык-түлүк товарларын өндүрүүчүлөр товардын дүң баасынын 40%ына жеткен чыгымга учуроодо.

Сөз жок, соода тармактарына болгон жогоркудай кошумча төлөмдөрдүн болуусу товарлардын өздүк наркына таасир этет. Азык-түлүк товарларынын акыркы баасы олуттуу жогорулап, керектөөчү үчүн жеткиликсиз болуп калат. Бүгүнкү күндө өлкөдөгү ата мекендик товарлардын айрым түрлөрүнө болгон баалардын деңгээли Россиянын жана Европанын бааларына теңдешип калды.

Кыргыз Республикасынын Министрлер Кабинети тарабынан ата мекендик азык-түлүк товарларын өндүрүүчүлөрдү колдоого акча каражаттары бөлүнөт, бирок, иш жүзүндө түпкү пайданы ата мекендик өндүрүүчүлөр эмес, соода тармактары алышат.

Соода тармактарынын мындай иш-аракеттери өлкөнүн азык-түлүк коопсуздугуна гана эмес, мамлекеттин бүтүндөй коопсуздугуна, коомдук тартибине жана конституциялык негизине түздөн-түз таасир этет. Кыргыз Республикасынын Конституциясы Кыргызстандын аймагынын чегинде жана өзүнүн юрисдикциясында турган бардык адамдардын укуктарын жана эркиндиктерин камсыз кылат. Ошентип, эч ким басмырланышы мүмкүн эмес. Кыргыз Республикасынын Граждандык кодексинин 9-статьясынын 1-пунктуна ылайык, «юридикалык жактар тарабынан башка адамга зыян келтирүү ниетинде гана жүзөгө ашырылган аракеттерге, ошондой эле башка түрдө укукту кыянаттык менен пайдаланууга жол берилбейт». Кыргыз Республикасынын Граждандык кодексинин 9-статьясынын 2-пунктуна ылайык, «Граждандык укуктарды атаандаштыкты чектөө максатында пайдаланууга, ошондой эле өзүнүн рыноктогу басымдуулук кылган абалын кыянаттык менен пайдаланууга жол берилбейт.».

Дүйнөлүк тажрыйба көрсөткөндөй, басмырлаган соода шарттары ата мекендик өндүрүүчүлөрдү мотивациядан ажыратып, өлкө экономикасына терс таасирин тийгизет. Продукцияны башка өлкөлөрдөн импорттоо үчүн артыкчылыктар түзүлүүдө, жергиликтүү тамак-аш өнөр жайынын атаандаштыкка жөндөмдүүлүгү азаюууда, жергиликтүү өндүрүштүк мүмкүнчүлүктөр кыскарууда жана булар мамлекет үчүн тикелей экономикалык зыян болуп саналат. Ушуга байланыштуу, дүйнөнүн көптөгөн өлкөлөрүндө басмырлоочу соода тажрайбаларын жоюуга багытталган ченемдик укуктук актылар киргизилди. Бул улуттук азык-түлүк коопсуздугун камсыздоонун жана ата мекендик өндүрүшчүнү колдоонун маанилүү элементи болуп эсептелет.

Россия Федерациясы, Казакстан Республикасы жана башка ЕАЭБ өлкөлөрү соода иштеринде ушул сыяктуу көйгөйлөргө кабылышып, ата мекендик өндүрүүчүнү коргоо максатында мыйзам аркылуу соода тармактары алуучу төлөмдөрдүн жалпы өлчөмүн 5%га чейин чектеп коюшту. Россиянын мыйзам чыгаруучулары соода мамилелеринин субъектилеринин кыянаттыктарын федералдык мыйзам кабыл алуу менен токтотуу зарылчылыгы бар деп белгилешет, анткени бул конституциялык түзүлүштүн негиздерин, адеп-ахлактуулукту, ден соолукту, башка адамдардын укуктары менен мыйзамдуу кызыкчылыктарын, өлкөнү коргоо жана мамлекет коопсуздугун камсыз кылуу менен байланышкан. Ушуну менен бирге, Беларусь Республикасында товар берүүчүлөрдөн соода тармактарынын кайсы бир төлөмдөрдү алуусуна толук тыюу салынган.

Ушуга байланыштуу, Кыргыз Республикасынын ички соодасын өнүктүрүү, азык-түлүк жактан көз карандысыздыгын бекемдөө, азык-түлүк коопсуздугун жана акыйкат атаандаштык чөйрөсүн камсыз кылуу, импорттук товарлар үчүн түзүлгөн артыкчылыктарды жоюу максатында, Кыргыз Республикасынын мыйзамдарына ички сооданы жөнгө салуучу төмөнкүдөй өзгөртүүлөрдү киргизүү сунушталат:

Калыптанган тажрыйба ырастагандай, соода тармактары кошумча кызмат көрсөтүүлөрдү (жарнамалык, маркетинг боюнча, логистикалык ж.б.) таңуулоо аркылуу ата мекендик өндүрүүчүлөрдөн төлөм акы өндүрүп алышат. Ушуга байланыштуу, Мыйзам долбоорунда контрагентти азык-түлүк товарларын өткөрүү боюнча кызматтарды, логистикалык кызматтарды, товарларды даярдоо, иштетүү, таңгактоо боюнча кызматтарды жана башка ушул сыяктуу кызматтарды көрсөтүүгө багытталган акы төлөп кызмат көрсөтүүчү келишимдерди, анын ичинде үчүнчү жактар менен түзүүгө, ошондой эле башка келишимдерди түзүүгө мажбурлоого тыюу салуу белгиленген.

Мындан тышкары, Мыйзам долбоору менен «азык-түлүк товарларын өткөрүү боюнча кызмат» деген түшүнүктү киргизүү каралган, мунун алкагында соода тармактары аларга азык-түлүк товарларын беришкендерге көрсөтүлүүчү кызматтар түшүнүлөт. Бул азык-түлүк товарларын өткөрүү, анын ичинде азык-түлүк товарларын жарнамалоо, аларды атайын чыгарып, көрсөтүүлөрдү жүзөгө ашыруу, керектөөчүлөрдүн суроо-талаптарын изилдөө, ушул товарлар жөнүндө маалыматтарды камтыган отчетту даярдоо, же болбосо азык-түлүк товарларын өткөрүүгө багытталган башка иштерди жүзөгө ашыруу аркылуу азык-түлүк товарларын өткөрүү максатында жасалат.

Ушуну менен бирге, азык-түлүк товарларын берүүчү тарабынан соода ишканаларынын пайдасына жасалган бардык төлөмдөрдүн жалпы көлөмүнө 5%га чейин чектөө киргизилүүдө. Бул, бир жагынан, соода тармактарынын сатылып жаткан товарларга болгон керектөө талабына дем берүү боюнча кызматтарды көрсөтүүсүнө тоскоолдук жасабоочу, экинчи жагынан – мүмкүн болуучу кыянат пайдалануулардын алдын алуучу механизмди түзүүгө мүмкүндүк берет.

Соода тармактарын иш жүзүндө пайызсыз насыялоого каршы аракет көрүү максатында берүүчүдөн алынган товарлар боюнча төлөмдөрдү узартуу мөөнөтүн азайтуу сунушталууда.

Ушуну менен катар, алынган товарлар үчүн төлөмдөрдү кечиктирүү үчүн мүмкүн болгон амалдардын колдонулбашы үчүн мыйзам долбоорунда чарба субъектисине берилген товарлар үчүн алар иш жүзүндө алынган күндөн тартып эсептелүүчү белгиленген мөөнөттө төлөнүүгө тийиштиги аныкталган.

Мындай иш жолдору, мисалы, доонун эскирген мөөнөттөрүн эсептөөдө, товарларды эл аралык деңгээлде сатып алуу-сатуу чөйрөсүндө пайдаланылат.

Мыйзам долбоору менен «Кыргыз Республикасындагы ички соода жөнүндө» Кыргыз Республикасынын Мыйзамынын жоболорун бузгандык үчүн административдик жоопкерчилик механизмдерин өркүндөтүү сунушталат. Атап айтканда, Кыргыз Республикасынын Укук бузуулар жөнүндө кодексинин 31-главасы «Ички соода жөнүндө мыйзамдарда белгиленген соода иштерин жүзөгө ашырууда азык-түлүк товарларын берүү келишимин түзүү шарттарына карата талаптарды бузуу» деген 2931-берене менен толукталууда. Кошумча берене «Кыргыз Республикасындагы ички соода жөнүндө» Кыргыз Республикасынын Мыйзамына сунушталган өзгөртүүлөргө байланыштуу киргизилүүдө.

Натыйжада, Мыйзам долбоору менен сунушталып жаткан чаралар улуттук азык-түлүк коопсуздугун камсыздоого, ата мекендик азык-түлүк продукциясын туруктуу өндүрүүгө жана акыйкат атаандаштык чөйрөнү калыптандырууга көмөк көрсөтмөкчү.

**3. Мүмкүн болгон социалдык, экономикалык, укуктук, укук коргоочулук, гендердик, экологиялык, коррупциялык кесепеттерге божомолдор**

Мыйзам долбоорун кабыл алуу социалдык, экономикалык, укуктук, укук коргоочулук, гендердик, экологиялык, коррупциялык терс кесепеттерге алып келбейт жана тиешелүү экспертизаларды жүргүзүүгө муктаж эмес.

**4. Коомдук талкуунун жыйынтыгы тууралуу маалымат**

“Кыргыз Республикасынын ченемдик укуктук актылары тууралуу” Кыргыз Республикасынын мыйзамынын 22-беренесине ылайык, бул Мыйзам долбоору коомдук талкуулоо жол-жобосунан өткөрүү үчүн Кыргыз Республикасынын Жогорку Кеңешинин расмий сайтына жайгаштырылган. Сын-пикирлер жана сунуштар түшкөн эмес.

**5. Долбоордун мыйзамдарга ылайык келүүсүн талдоо**

Улуттук жана эл аралык мыйзамдардын колдонуудагы ченемдерине жүргүзүлгөн талдоонун жыйынтыктары боюнча, сунушталган Мыйзам долбоорунун ченемдери Кыргыз Республикасынын Конституциясынын жана Кыргыз Республикасынын аймагында белгиленген тартипте ратификацияланган эл аралык мыйзамдардын ченемдерине каршы келбейт.

**6. Каржылоонун зарылчылыгы тууралуу маалымат**

Аталган Мыйзам долбоору республикалык бюджеттен кошумча финансылык чыгымдарды талап кылбайт

**Г. Култаева**

**К. Талиева**

**Д. Толонов**

**М. Саккараев**

**Ж. Кыдыкбаев**

**Э. Сулайманов**

**Б. Сыдыков**

**Н. Шакиев**

**Ф. Исмаилов**

**М. Абдалиев**

**Р. Жакышов**